Galiléia anushũ Jesusũ huni bake shushawaima ana betsatiã Jerusalém anushũ judeubũ hatũ beya betsa txibaĩ besi nawaibu anu Jesus ana txĩtũkaini kakĩ
hanushũ Jerusalém mae mixkiwẽ kenebaunibu hanu hikiti shui hawẽ kenarã,
Txashuwã Kaĩtirã,
ha dapi hanu ũpash uke merã habai anu mixki pukĩnibu anu ũpash tsauwa hawẽ kenarã,
Betesdarã,
hanu utai huĩrukũmisbu anu cinco utati anu bekũbu inũ,
tiribu inũ,
meyuxkibu inũ,
isĩ betsa betsapa tenei maniabu anu mixki pukĩnibu ũpash mata nai tsumã xubimaya:
“Ea dukũ ka ẽ pukua ẽ shushatiruki”,
iki maniabu anu
huni betsa 38 ano bari ka hawẽ yura babuni
daka Jesusũ betxituxitã bari itxapa ka isĩ teneai unãkĩ yukakĩ:
—Mĩ yura shushai mĩ ana kuxipakatsis ikai?
— aka
—Haa,
Shanẽ Ibuũ.
Hakia nai tsumapã hene xubimai anu tsuã ea bakebaĩ pukutimakẽ ẽ unãshubira kaya isĩ teneai betsã ea maemai binukaĩ habu dukũ pukukubaĩmisbuki— aka
hawẽ nuikĩ shushawanũ,
iwanã,
Jesusũ yuikĩ:
—Haskakenã,
benitã mĩ dakati iabaini kariwe— aka
hawaira hawẽ yura dakuxi kayatã benikawã sábado huĩrukũtitiã dayatimabiakẽ habiatiãri hawẽ dakati iabainaiwẽ taeshũ
judeu shanẽ ibubũ yukakĩ:
—Haskakĩ huĩrukũtitiã mĩ dakati iabaĩkĩ Moisés nuku nemani mĩ txibãma kaneai?
— akabu
—Ea shushawashutũ yunukĩ:
“Mĩ dakati iabaini kariwe”,
ea wa ẽ kai ikaii— hatu wa
—Tsuã mia haska yunushumẽ?
— akaibũ
hanu itxabu anu Jesus hawaira naxui ikawẽ taeshũ hatũ shushawashu unãma harakiri hawa hatu yuitima nibai kakẽ
txipu Jesus Templo hemaĩtĩ anu haki ana nukushũ yuikĩ:
—Uĩwẽ,
ikis ẽ ma mia shushawashuki.
Haskakẽ txakabu xinãkĩ Deusũ hãtxa ana kaneyamashãwẽ,
mĩ ana hamapai betsa kaneairã,
hawara txakabuhairawẽ mĩ ana pikutirukirã— aka
ha huni haska wa kashũ judeu shanẽ ibubu hatu yuikĩ:
—Na ẽ shushashu mã ea yukarã,
Jesusũ ea akakiaki— hatu wa